PJW เจรจาลูกค้าจีน 1-2 รายมูลค่างาน 1 พันลบ. คาดสรุปภายในต้นปี 59
PJW เจรจาลูกค้าจีน 1-2 รายมูลค่างาน 1 พันลบ. คาดสรุปภายในต้นปี 59
8 ก.ย. 2558

นายวิวรรธน์ เหมมณฑารพ ประธานกรรมการบริหาร  บริษัท ปัญจวัฒนาพลาสติก จำกัด (มหาชน) หรือ PJW  เปิดเผยว่า บริษัทฯอยู่ระหว่างเจรจาลูกค้าในประเทศจีน 2 รายเพื่อรับงานชิ้นส่วนยานยนต์ มูลค่าราว 1,000 ล้านบาท โดยบริษัทคาดหวังว่าจะได้รับงานไม่ต่ำกว่า 500 ล้านบาท ซึ่งน่าจะได้ข้อสรุปช่วงปลายปี 58 ถึงอย่างช้าต้นปี 59
ทั้งนี้ หากได้รับงานดังกล่าวบริษัทจะต้องใช้งบลงทุนอีก 50 ล้านบาทเพื่อซื้อเครื่องจักรใหม่ โดยคาดว่าจะเริ่มรับรู้รายได้ในช่วงปลายปี 59 ถึงต้นปี 60 จะส่งผลให้รายได้ทยอยเข้ามาอย่างต่อเนื่อง และช่วยผลักดันสัดส่วนรายได้จากต่างประเทศเพิ่มขึ้นเป็น 10-15% ในปี 62 จากปัจจุบันอยู่ในระดับ 6%
สำหรับผลประกอบการในปีนี้ นายวิวรรธน์ กล่าวว่า บริษัทยังมั่นใจว่ารายได้จะเติบโตได้ตามเป้าหมายที่วางไว้ราว 10% จากปีก่อนที่มีรายได้ 2,300 ล้านบาท ขณะที่จะรักษาอัตรากำไรขั้นต้นในปีนี้ในระดับ 14-15% ซึ่งขณะนี้มีคำสั่งซื้อจากค่ายรถยนต์ต่างๆ เข้ามาอย่างต่อเนื่อง โดยล่าสุดมีงานในมือ(backlog)ที่รอรับรู้รายได้ประมาณ 100-150 ล้านบาทที่จะทยอยรับรู้เป็นรายได้ทั้งหมดในปีนี้ 
ด้านธุรกิจโรงพ่นสีในนิคมอุตสาหกรรมปิ่นทอง จ.ชลบุรี คาดว่าปีนี้จะสามารถสร้างรายได้ให้แก่บริษัทประมาณ 80-100 ล้านบาท ซึ่งจะถึงจุดคุ้มทุนในปี 60 และหากมีการใช้กำลังการผลิตเต็มที่ (Full Capacity) จะสร้างรายได้ปีละ 600-800 ล้านบาท
โดยปัจจุบันบริษัทฯก็ยังมองหาพันธมิตรเพื่อเข้ามาช่วยต่อยอดธุรกิจ ซึ่งไม่จำกัดว่าจะเป็นธุรกิจแบบใด และมูลค่าการลงทุนมากน้อยเพียงใด ซึ่งหากมีเข้ามาทางบริษัทฯก็พร้อมจะพิจารณา